เซ็นทรัล พระราม 9

เซ็นทรัล พระราม 9 (Central Rama 9; ชื่อเดิม เซ็นทรัลพลาซา แกรนด์ พระราม 9) เป็นศูนย์การค้าและอาคารสำนักงานโดย บริษัท เซ็นทรัลพัฒนา จำกัด (มหาชน) ตั้งอยู่บนถนนรัชดาภิเษก ตรงข้ามฟอร์จูนทาวน์ ติดทางแยกพระราม 9 ในพื้นที่แขวงห้วยขวาง เขตห้วยขวาง กรุงเทพมหานคร บนที่ดินของโครงการเซ็นทรัลแกรนด์ ของถนนพระราม 9 โดยถือเป็นโครงการระยะที่สองที่จะเป็นจุดรวมของอาคารสำนักงาน, ศูนย์การค้า, โรงแรม, อาคารชุด และจะพัฒนาต่อไปเป็นเขตศูนย์กลางธุรกิจในอนาคต 

**ประวัติ**
ในอดีตเซ็นทรัล พระราม 9 ถือเป็นโครงการรวมระหว่างพันธมิตร และบริษัท แกรนด์ คาแนล แลนด์ จำกัด (มหาชน) โดยเซ็นทรัลพัฒนาถือหุ้นของโครงการอยู่ร้อยละ 60 จากทั้งหมด แต่เนื่องจากหาข้อสรุปในการสร้างโรงแรมและโรงมหรสพในพื้นที่ของเซ็นทรัลพลาซาไม่ได้ บริษัท แกรนด์ คาแนล แลนด์ จำกัด (มหาชน) จึงใช้พื้นที่ฝั่งที่ติดกับถนนรัชดาภิเษกในการก่อสร้างโครงการขึ้นมา โดยเริ่มต้นการก่อสร้างเมื่อปี 2551 ใช้เวลาก่อสร้างทั้งหมด 3 ปี และหลังจากนั้นเซ็นทรัลพัฒนาจึงดำเนินการเช่าอาคารทั้งหมดจากแกรนด์ คาแนล แลนด์ มาดำเนินการในกรอบระยะเวลา 30 ปี และสามารถต่ออายุเพิ่มได้หลังจากหมดสัญญาอีก 10 ปี
จากนั้นในช่วงเดือนพฤษภาคม พ.ศ. 2554 บริษัท เซ็นทรัลพัฒนา ไนน์ สแควร์ จำกัด ได้ประกาศทำสัญญากับการรถไฟฟ้าขนส่งมวลชนแห่งประเทศไทยในการเปิดทางเชื่อมต่อระหว่างชั้น B กับชั้นร้านค้าของสถานีพระราม 9 โดยมีจุดประสงค์เพื่อเอื้อการสัญจรของจำนวนผู้โดยสารของทั้งสองโครงการ คือผู้ที่ใช้บริการรถไฟฟ้ามหานครก็สามารถเข้าสู่ตัวศูนย์การค้าได้โดยตรง และผู้ที่อยู่ในศูนย์การค้าก็สามารถขึ้นรถไฟฟ้ามหานครได้เช่นกัน เป็นการสนับสนุนเพื่อให้ประชาชนเน้นใช้บริการระบบขนส่งมวลชนเป็นหลักแทนการใช้รถยนต์ส่วนตัว และนับเป็นอาคารอสังหาริมทรัพย์จากภาคเอกชนหลังแรกที่สามารถเชื่อมต่อการสัญจรกับโครงการรถไฟฟ้าสายสีน้ำเงินที่เป็นโครงการใต้ดินได้สำเร็จ และก่อให้เกิดการเชื่อมต่อโครงการกับโครงการอื่น ๆ ในเวลาต่อมา
แต่เดิมเซ็นทรัล พระราม 9 มีกำหนดเปิดทำการในวันที่ 24 พฤศจิกายน พ.ศ. 2554 แต่เนื่องจากช่วงเวลาดังกล่าวเกิดเหตุการณ์อุทกภัยในเขตกรุงเทพมหานคร จึงเลื่อนการเปิดศูนย์การค้าออกไปเป็นวันที่ 14 ธันวาคม พ.ศ. 2554 ซึ่งช่วงดังกล่าวการก่อสร้างและตกแต่งศูนย์การค้าก็ถูกหยุดชะงักลง ด้วยสาเหตุว่าผู้รับเหมาไม่สามารถลำเลียงวัสดุในการก่อสร้างเข้ามาที่โครงการได้ จนกระทั่งเหตุการณ์คลี่คลายลงในช่วงปลายเดือนพฤศจิกายน ผู้รับเหมาจึงได้เริ่มงานก่อสร้างและเก็บงานภายในต่อจนกระทั่งวันเปิดให้บริการ ภาพรวมงานการก่อสร้างก็ยังไม่แล้วเสร็จดี ทำให้มีเสียงติเตียนจากประชาชนในช่วงเปิดให้บริการเป็นจำนวนมาก โดยเฉพาะในเรื่องของสภาพอากาศที่เต็มไปด้วยฝุ่นและกลิ่นสีซึ่งอาจส่งผลต่อสุขภาพของผู้ใช้บริการ แม้มีเสียงติมากมาย แต่ตัวศูนย์การค้ากลับได้รับเสียงตอบรับจากภาคประชาชนที่สูงมาก มีผู้ใช้บริการหนาแน่นตั้งแต่เปิดให้บริการวันแรกจนถึงปัจจุบัน
ในช่วงแรกเปิดทำการ เซ็นทรัล พระราม 9 ถือเป็นศูนย์การค้าเซ็นทรัลสาขาแรกในกรุงเทพมหานครที่ใช้ชื่อศูนย์การค้าว่า เซ็นทรัลพลาซา แต่ด้านในไม่มีห้างสรรพสินค้าเซ็นทรัลเป็นห้างสรรพสินค้าหลัก แต่มีห้างสรรพสินค้าโรบินสันเป็นห้างสรรพสินค้าหลักแทน ในลักษณะเดียวกันกับศูนย์การค้าเซ็นทรัลสาขาต่างจังหวัดหรือตัวแบบเซ็นทรัลทาวน์ เนื่องจากสาขาแห่งนี้เป็นการย้ายสำนักงานถาวรของโรบินสันซึ่งแต่เดิมตั้งอยู่ติดทางแยกเทียมร่วมมิตร ห่างจากเซ็นทรัล พระราม 9 ออกไปประมาณ 2 กิโลเมตร ด้วยสัญญาเช่าอาคารและที่ดินได้สิ้นสุดลงในปี พ.ศ. 2556 เซ็นทรัลพัฒนาและเซ็นทรัล รีเทล คอร์ปอเรชั่น จึงตกลงที่จะย้ายห้างสรรพสินค้าโรบินสันรวมถึงร้านค้าต่าง ๆ ของเซ็นทรัล รีเทล คอร์ปอเรชั่น ทั้งหมด คือบีทูเอส ท็อปส์ ออฟฟิศเมท ซูเปอร์สปอร์ต และเพาเวอร์บาย มาเปิดสาขาทดแทนที่เซ็นทรัล พระราม 9 ทั้งหมด อย่างไรก็ตาม ในพ.ศ. 2567 เซ็นทรัล รีเทล คอร์ปอเรชั่น ได้เริ่มแผนการปรับปรุงร้านค้าบางส่วนเพื่อให้เหมาะสมกับตลาดลูกค้าที่มาใช้บริการในปัจจุบัน โดยเริ่มจากการปรับปรุงและขยายในส่วนของท็อปส์ให้กลายเป็น ท็อปส์ ฟู้ด ฮอลล์ โดยใช้พื้นที่เดิมของออฟฟิศเมทในการขยายสาขาทั้งหมด ก่อนดำเนินการปรับปรุงห้างสรรพสินค้าให้กลายเป็น "ห้างสรรพสินค้าเซ็นทรัล" ซึ่งจะแล้วเสร็จภายใน พ.ศ. 2568

**ภาพรวม**
ตัวอาคารศูนย์การค้าเป็นแบบตอนเดียวความสูง 10 ชั้นรวมชั้นใต้ดิน 2 ชั้น และบริเวณทิศใต้ (มุ่งหน้าไปอโศก) มีอาคารสำนักงานเซ็นทรัล พระราม 9 ออฟฟิเซส ความสูง 9 ชั้นต่อขึ้นไปอีก โดย 5 ชั้นแรกเปิดให้บริการเป็นรีเทลทาวเวอร์ แบบเดียวกับอาคารเซ็นทรัล ลาดพร้าว ออฟฟิเซส ประกอบด้วยโซนลิตเติล แคมปัส 2 ชั้น สถาบันความงาม 3 ชั้น และส่วนสำนักงานย่อยของ บริษัท เซ็นทรัล รีเทล คอร์ปอเรชั่น จำกัด (มหาชน) และส่วนงานอสังหาริมทรัพย์โรบินสัน ไลฟ์สไตล์ 4 ชั้น

**ร้านค้าหลัก**
ในบทความนี้จะระบุเฉพาะร้านค้าภายในตัวศูนย์การค้าเซ็นทรัล พระราม 9 เท่านั้น สำหรับพื้นที่อื่น ๆ ที่อยู่ใกล้เคียงในกลุ่มโครงการเดียวกัน ดูที่ เซ็นทรัลแกรนด์- ห้างสรรพสินค้าเซ็นทรัล (ปรับปรุงจากห้างสรรพสินค้าโรบินสัน ซึ่งย้ายมาจากสาขารัชดาภิเษก ใกล้แยกเทียมร่วมมิตร)
** ท็อปส์ ฟู้ด ฮอลล์- พาวเวอร์บาย- ซูเปอร์สปอร์ต- บีทูเอส ธิงค์สเปซ- ศูนย์อาหารฟู้ดพาทิโอ- สถานออกกำลังกายฟิตเนส เฟิร์สท์- สวนสนุกจอยลิเดย์- สวนสนุกฮาร์เบอร์แลนด์- โรงภาพยนตร์เอสเอฟเอ็กซ์ ซีเนม่า จำนวน 11 โรง โดยมีโรงภาพยนตร์ซิกมา ซีเนสเตเดียม บาย ซีทู เป็นโรงภาพยนตร์ขนาดใหญ่ที่สุดในสาขา (เดิมใช้ชื่อว่า โรงภาพยนตร์ไทยประกันชีวิต คริสตัล ซีเนมา เป็นโรงภาพยนตร์ระบบดิจิทัลที่มีขนาดใหญ่ที่สุดของกลุ่มเอสเอฟ ซีเนม่า และใช้ระบบฉาย RealD 3D เป็นแห่งที่สองของกลุ่มเอสเอฟ ซีเนม่า) และโรงภาพยนตร์เอ็นที เฟิร์สคลาส รูปแบบละ 1 โรง 
** ร้านกาแฟ CINECAFE สาขาแรกในโรงภาพยนตร์แบรนด์เอสเอฟเอ็กซ์ (เปิดให้บริการเมื่อเดือนพฤษภาคม พ.ศ. 2567)
โดยมีทางเชื่อมไปยัง เดอะชอปเปส แอท จี ทาวเวอร์ ที่ชั้น B, G, 2 และทางเชื่อมไปยัง สถานีพระราม 9 ของรถไฟฟ้ามหานคร สายเฉลิมรัชมงคลที่ชั้น B นับเป็นอาคารอสังหาริมทรัพย์ของเอกชนหลังแรกที่สามารถเชื่อมต่อกับสถานีรถไฟฟ้าใต้ดินได้

**การคมนาคม**
 รถไฟฟ้ามหานคร สายเฉลิมรัชมงคล: สถานีพระราม 9 โดยมีทางเชื่อมเข้าสู่ตัวศูนย์การค้าบริเวณทางออกที่ 2 ของสถานี- รถประจำทางขององค์การขนส่งมวลชนกรุงเทพ และ รถปรับอากาศพิเศษของบริษัท พรีเมียร์ เมโทรบัส จำกัด
**ถนนรัชดาภิเษกสาย 73, 73ก, 136, 137, 157, 163, 172, 179, 185, 206, 514, 517, 528, 529
**ถนนพระราม 9 สาย 137, 157, 163, 168, 171, 179, 517, 528, 537, 551, ปอ.พ.4
**ถนนอโศก-ดินแดง สาย 73, 73ก, 98, 168, 171, 172, 514, 529, 537, 551, ปอ.พ.4

**ดูเพิ่ม**
 เซ็นทรัลแกรนด์

**อ้างอิง**

**แหล่งข้อมูลอื่น**
หมวดหมู่:เซ็นทรัลพัฒนา
หมวดหมู่:ศูนย์การค้าในกรุงเทพมหานคร
หมวดหมู่:สิ่งก่อสร้างในเขตห้วยขวาง
หมวดหมู่:ศูนย์การค้าของกลุ่มเซ็นทรัล
หมวดหมู่:ศูนย์การค้าที่ก่อตั้งในปี พ.ศ. 2554
หมวดหมู่:ก่อตั้งในกรุงเทพมหานครในปี พ.ศ. 2554